
PATVIRTINTA
Kauno r. Raudondvario lopšelio-darželio „Vyturėlis“ direktoriaus 2026 m. rugpjūčio 28  d.  įsakymu Nr. 1-110

MOBILIŲJŲ TELEFONŲ IR KITŲ INFORMACINIŲ TECHNOLOGIJŲ ĮRENGINIŲ NAUDOJIMO KAUNO R. RAUDONDVARIO LOPŠELYJE-DARŽELYJE „VYTURĖLIS“ TVARKOS APRAŠAS
I SKYRIUS
BENDROSIOS NUOSTATOS

1. Mobiliųjų telefonų ir kitų informacinių technologijų įrenginių naudojimo Kauno r. Raudondvario lopšelyje-darželyje „Vyturėlius“ tvarkos aprašas (toliau – Aprašas) nustato vaikų asmeninių mobiliųjų telefonų, išmaniųjų laikrodžių, planšetinių kompiuterių ir kitų informacinių technologijų įrenginių (toliau – Įrenginiai) naudojimo tvarką Kauno r. Raudondvario lopšelyje-darželyje „Vyturėlis“ (toliau – Darželis).
2. Aprašo paskirtis – padėti užtikrinti saugią, vaikų amžių ir poreikius atitinkančią ugdymo aplinką, kurioje prioritetas teikiamas tiesioginiam bendravimui, žaidimui, patyriminiu ugdymu grįstai veiklai, vaikų emocinei gerovei ir atsakingam skaitmeninių technologijų naudojimui.
3. Aprašas parengtas vadovaujantis Lietuvos Respublikos švietimo įstatymu, Lietuvos Respublikos vaiko teisių apsaugos pagrindų įstatymu, Bendruoju duomenų apsaugos reglamentu (ES) 2016/679, kitais teisės aktais bei Lietuvos Respublikos švietimo, mokslo ir sporto ministro ir Lietuvos Respublikos sveikatos apsaugos ministro patvirtintomis Mokinių asmeninių mobiliųjų telefonų ir kitų galinių įrenginių naudojimo ikimokyklinio ugdymo ir bendrojo ugdymo mokykloje rekomendacijomis (įsakymas Nr. V-807/V-726, suvestinė redakcija nuo 2026-07-15).
4. Šiame Apraše vartojamos sąvokos atitinka Lietuvos Respublikos švietimo įstatyme, Lietuvos Respublikos vaiko teisių apsaugos pagrindų įstatyme ir kituose teisės aktuose vartojamas sąvokas.
5. Šio Aprašo nuostatomis siekiama:
5.1  užtikrinti saugią, vaikų amžių ir poreikius atitinkančią ugdymo aplinką;
5.2  mažinti vaikų dėmesį blaškančių veiksnių poveikį ugdymo proceso metu;
5.3  skatinti vaikų tiesioginį bendravimą, bendradarbiavimą, žaidimą, fizinį aktyvumą ir patyriminį ugdymą;
5.4  ugdyti atsakingo ir saikingo skaitmeninių technologijų naudojimo pradmenis;
5.5 užtikrinti vaikų, jų tėvų (globėjų, rūpintojų) ir Darželio darbuotojų teisę į privatumą bei asmens duomenų apsaugą.
II SKYRIUS
VAIKŲ ASMENINIŲ INFORMACINIŲ TECHNOLOGIJŲ ĮRENGINIŲ NAUDOJIMO RIBOJIMAI IR IŠIMTYS

6. Atsižvelgiant į vaikų amžių ir ugdymo organizavimo ypatumus, vaikams draudžiama į Darželį atsinešti asmeninių mobiliųjų telefonų ar kitų informacinių technologijų įrenginių.
7. Darželyje ribojamas vaikų asmeninių informacinių technologijų įrenginių naudojimas ugdomosios veiklos, lauko veiklų, išvykų, renginių, poilsio ir maitinimo metu.
8. Vaikui leidžiama turėti ar naudoti asmeninį įrenginį tik šiais atvejais:
8.1 kai tai būtina dėl vaiko sveikatos būklės;
8.2 kai tai numatyta individualiame pagalbos vaikui plane ar kituose ugdymo dokumentuose;
9. Apie poreikį vaikui turėti asmeninį įrenginį tėvai (globėjai, rūpintojai) iš anksto informuoja grupės mokytoją ir Darželio administraciją.

III SKYRIUS
INFORMACINIŲ TECHNOLOGIJŲ ĮRENGINIŲ NAUDOJIMO TAISYKLĖS

10. Vaikų asmeniniai informacinių technologijų įrenginiai ugdymo procese nenaudojami.
11. Skaitmeninės technologijos ugdymo procese naudojamos tik pedagogų organizuojamoms ugdomosioms veikloms, naudojant Darželio valdomas skaitmenines priemones ir laikantis vaikų amžių atitinkančio, saikingo bei tikslingo naudojimo principų.
12. Darželyje naudojamos tik Darželiui priklausančios skaitmeninės ugdymo priemonės (interaktyvūs ekranai, planšetiniai kompiuteriai, kompiuteriai ir kt.), kai jų naudojimas yra suplanuotas pedagogo, atitinka ugdymo tikslus, vaikų amžių, individualius poreikius ir yra pagrįstas ugdymo turiniu.
13. Vaikams draudžiama fotografuoti, filmuoti ar daryti garso įrašus Darželio teritorijoje.
14. Tėvai (globėjai, rūpintojai), būdami Darželio patalpose ar renginiuose, privalo laikytis Darželio nustatytos fotografavimo ir filmavimo tvarkos bei nepažeisti kitų vaikų ir darbuotojų teises.
15. Darželio darbuotojai, organizuodami vaikų fotografavimą ar filmavimą ugdymo sklaidos  tikslais, vadovaujasi Darželio asmens duomenų tvarkymo taisyklėmis ir kitais asmens duomenų apsaugą reglamentuojančiais teisės aktais.

IV SKYRIUS
DARBUOTOJŲ IR TĖVŲ KOMUNIKAVIMAS 

16. Tėvams (globėjams, rūpintojams) rekomenduojama visą su vaiku susijusią informaciją perduoti grupės mokytojams arba Darželio administracijai. 
17. Skubiais atvejais ryšys su tėvais palaikomas naudojantis Darželio arba mokytojo komunikavimo priemonėmis.
18. Tėvai informaciją apie vaiką perduoda mokytojos arba administracijos  nurodytais telefonais.
19. Darželis skatina tėvų ir darbuotojų bendradarbiavimą, siekiant formuoti vaikų atsakingo ir amžių atitinkančio skaitmeninių technologijų naudojimo įpročius.

V SKYRIUS
TVARKOS PAŽEIDIMAI

20. Tėvai užtikrina, kad vaikas į  Darželį būtų atvestas be mobiliųjų telefonų ar kitų informacinių technologijų įrenginių. 
21. Nustačius, kad vaikas atsinešė asmeninį mobilųjį telefoną ar kitą informacinių technologijų įrenginį, grupės mokytojas įrenginį paima iš vaiko, jį išjungia, informuoja tėvus (globėjus, rūpintojus), įrenginį saugo vaikams nepasiekiamoje vietoje. 
22. Mobilūs telefonai ar kiti informacinių technologijų įrenginiai tą pačią dieną grąžinami tėvams (globėjams, rūpintojams).
23. Pasikartojančiais atvejais situacija aptariama su tėvais (globėjais, rūpintojais), o prireikus – su Darželio administracija arba Vaiko gerovės komisija.
24. Aprašo laikymosi stebėseną pagal savo kompetenciją vykdo Darželio direktorius, direktoriaus pavaduotojas ugdymui, ikimokyklinio ugdymo mokytojai ir švietimo pagalbos specialistai.
25. Darželis neatsako už neteisėtai atsineštų įrenginių saugojimą. 

VI SKYRIUS
BAIGIAMOSIOS NUOSTATOS

26. Su šiuo Aprašu supažindinami Darželio darbuotojai ir vaikų tėvai (globėjai, rūpintojai).
27. Tėvai (globėjai, rūpintojai) su Aprašu supažindinami grupių susirinkimų metu ar kitomis Darželyje naudojamomis informavimo priemonėmis.
28. Aprašas skelbiamas Kauno r. Raudondvario lopšelio-darželio „Vyturėlis“ interneto svetainėje ir tai laikoma, kad bendruomenė yra supažindinta su šiuo Aprašu. 
29. Aprašo laikymosi priežiūrą vykdo direktoriaus pavaduotojas ugdymui, ikimokyklinio ugdymo mokytojai ir švietimo pagalbos specialistai.
30. Aprašas gali būti keičiamas ar papildomas pasikeitus teisės aktams arba Darželio bendruomenės poreikiams. Pakeistas ar papildytas Aprašas tvirtinamas Darželio direktoriaus įsakymu.
______________________

